**ERDŐVARÁZS - ingyenes részvétel mellett nyerj osztálykirándulást!**

**Beköltözik az erdő a belvárosba! Budapesti ökoiskolákból alsó tagozatos általános iskolások jelentkezését várja 2016. szeptember 9-én, pénteken 13:00-tól a Szabadság téren kezdődő „Erdővarázs” családi napok rendezvény első napjára az eseményt lebonyolító Országos Erdészeti Egyesület.**

Interaktív erdei kincsestár és a népszerű Kaláka együttes várja mindazokat az iskolás csoportokat, akik számára fontos a magyar erdők sokszínű, értékes természeti környezete. A természetvédelem, az ökoturizmus, az erdei növény- és állatvilág, az erdész különleges munkája, az erdei vasutak, és az erdészeti erdei iskolák mind-mind megelevenednek az állami erdőgazdaságokat bemutató ingyenes rendezvényen.

A helyszínen erdész szakemberek 11 állomáson interaktív foglalkozásokon mutatják be az erdő varázslatos világát az érdeklődő iskolások számára. Minden tematikus sátorban két-két erdőgazdaság biztosít az erdészeti erdei iskolák pedagógiai programján alapuló foglalkozásokat és bemutatókat egy-egy fontos erdészeti tevékenységi terület megismeréséhez.

Időpont: 2016. szeptember 9. (péntek) 13:00

Helyszín: Budapest, Szabadság tér (V. kerület)

Program:

13.00-15.30 Iskolásoknak szóló szervezett erdei iskola programok

15.30-16.00 Megnyitó, nyereménysorsolás a résztvevő iskolák között

16.00-17.00 Kaláka koncert

**A 11 sátor tematikája:**

1. **ÖRÖKERDŐ** - *A fenntartható állami erdőgazdálkodás*
2. **ERDÉSZ LESZEK!** - *Az erdész munkája és feladatai*
3. **FÁTÓL Z-IG -** *A fa, mint megújuló természetes alapanyag*
4. **MUNKÁRA FEL!** - *A munkát adó állami erdők*
5. **ERDEI KINCSESTÁR -** *Mi mindent adnak nekünk a magyar erdők*
6. **EHETŐ-ERDŐ** - *Az erdők tápláló kincsei*
7. **VIGYÁZZ RÁM!** - *A természetvédő erdész*
8. **VADKALAND** - *Vadgazdálkodás, erdő és vad*
9. **ÉLMÉNYERDŐ** - *Erdei vasutak és erdészeti erdei iskolák*
10. **ERDÉSZ-HÁZ** - *Turistaházak, szálláshelyek és vendéglátás az állami erdőkben*
11. **BAKANCSLISTA** - *Országos Kéktúra, bakancsos, kerékpáros és lovas turizmus*

* **A részvétel előzetes regisztrációhoz kötött.**
* **Jelentkezési határidő 2016. augusztus 31.**
* **Iskolánként egy, maximum 30 fős, alsó tagozatosokból álló diákcsoportot lehet regisztrálni.**
* **Az állomásonként mintegy 30 perces erdei iskola programokat alapvetően az alsó tagozatos diákok számára állították össze.**
* **A regisztráció során a szervezők munkájának segítéseként, tájékoztató jelleggel a regisztrációs lapon kérünk megjelölni legalább 3 témát, ami elsősorban érdekeli a csoportot. A szervezők az első foglalkozásra beosztják a csoportokat, akik utána szabadon választhatnak a helyszínek közül.**
* **A megjelenő iskolák sorsoláson vesznek részt, ahol 3 db 1 napos, erdészeti erdei iskolában eltöltött kirándulást nyerhetnek a szerencsés résztvevők (utazás, erdei iskola program szakvezetéssel, étkezés).**
* **A szervezők a keretszám (max. 500 fő) feltöltődése után a jelentkezést berekesztik.**
* **A jelentkezési lap letölthető:** [**www.oee.hu**](http://www.oee.hu)**,** [**www.oee.hu/erdovarazs**](http://www.oee.hu/erdovarazs)
* **A jelentkezési lapot kitöltve, aláírva, szkennelve az** [**erdovarazs@oee.hu**](mailto:erdovarazs@oee.hu) **címre kell visszaküldeni a megadott határidőig.**

**NYEREMÉNYEK, AJÁNDÉKOK**

* 3 db egy napos erdei osztálykirándulást sorsolnak ki a regisztrált iskolák között (valamely erdészeti erdei iskolába, ökoturisztikai központba, tartalmazza az utazást, a szakvezetővel lebonyolított programot és a napi étkezést)
* minden résztvevő iskolás gyermek ajándékcsomagot kap
* minden regisztrált osztály kap egy, az erdőgazdálkodás folyamatát játékos formában bemutató *Erdőgazda* társasjátékot
* az egyes állomásokon a sikeresen szereplő iskolások további kisebb nyereményekkel gazdagodhatnak

Az erdei iskola programok után a csoportok részt vehetnek a 16 órakor kezdődő ingyenes Kaláka koncerten, ami szabadon látogatható, az iskolások mellett családtagok, érdeklődők is részt vehetnek rajta.

Azok a csoportok, akik az esetleges túljelentkezés miatt lemaradtak a pénteki programokról, a szombati napon 10.00-18.00 között szabadon részt vehetnek a Családi Nap programjain. Csoportok érkezését ebben az esetbe is érdemes előre jelezni a szervezőknek az [erdovarazs@oee.hu](mailto:erdovarazs@oee.hu) címen. A szombati napon nyereménysorsolás már nincs, de apró meglepetésben aznap is részesülnek az előre jelentkező csoportok.

Szeretettel várjuk a diákokat és a pedagógusokat az Erdővarázs Családi Nap rendezvényein, melynek részletes programja a [www.oee.hu](http://www.oee.hu) oldalon olvasható.

Budapest, 2016. augusztus 19.

Lomniczi Gergely főtitkár

Országos Erdészeti Egyesület